《金缕曲 王彦卿除夕戏马台酹酒图》
清代·姚燮

一凭空中槛。漫当年、歌风击筑，调转商犯。意气如王真不世，听得喑呜声撼。

可悔划、鸿沟天堑。九里横山馀赭木，俯黄流、一曲斜阳淡。

从甚处，裂肝胆。

浇来新酒屠苏酽。倘难忘、大彭风景，云旂下飐。博得美人名马死，未负短衣长剑。

且莫说、乌江军陷。却羡天涯穷岁尽，踏危梯、读碣君犹敢。

睢水冻，长鸿闪。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。